Nos Alaydis ducissa, mater ducis Burgundię, et Mercator, decanus Capellę Ducis Dyvionensis, notum facimus omnibus presentes litteras inspecturis quod cum discordia veteretur inter abbatissam et conventum de Thar, Cisterciensis ordinis, ex una parte, et Dominicum ac Stephanum, filios defuncti Bonardi de Eschevannis, clericos, ex altera, super quodam domo et manso ad eam pertinente sita Divionensi in vico Domus Dei juxta domum Lambelini de Eschevannis, quam domum supranominatam cum manso ad eam pertinente Dominicus et Stephanus petebant, dicentes eam ad se jure hereditario pertinere, dictis abbatissę et conventu in contrarium asserentibus dictam domum cum manso ad eam pertinente tenere ex elemosina Galteri Grasdepain, qui a dicto Bonardo, patre dictorum Dominici et Stephani, consentiente Aiglotta, uxore dicti Bonardi, eam emerat. Tandem bonis viris mediantibus dicta discordia pacificata inter partes predictas amicabiliter extitit in hunc modum. Videlicet quod dicti Dominicus et Stephanus pro se et omnibus eorum heredibus presentibus et futuris quittaverunt in perpetuum dictis abbatissę et conventui et earum successoribus domum predictam cum manso ad eam pertinente, et quicquid juris et actionis habuerunt vel reclamare possent de cetero in dicta domo et manso ad eam pertinente. Promiserunt quoque juramento corporaliter prestito contra quittationem istam seu contra presentes litteras de cetero per se vel per alios non venire. Pro hac autem quittatione et pace, recognoverunt se habuisse ab dictis abbatissa et conventu de Thar quadraginta solidos Divionensium de quibus se tenuerunt coram nobis in numerata pecunia penitus pro pagatis. In cujus rei testimonium, ad preces dictorum Dominici et Stephani, presentibus litteris sigilla nostra duximus apponenda. Actum anno Domini M°CC° quinquagesimo, mense augusto.